Nuwe kleuterskool vir Reho kom - Education - Windhoek Express
Friday, May 24th, 2019 10:19:07
Die Rehoboth Privaatskool bied reeds onderrig vir graad 1 tot 12. Foto Rehoboth Privaatskool webtuiste
Die bestuur van die Rehoboth Privaatskool het onlangs besluit ’n kleuterskool sal ’n aanwins vir die skool wees.
“Die skool bied reeds onderrig vir graad 1 tot 12 en die bestuur meen ’n kleuterskool sal formele opvoeding verder ondersteun,” het Annaly Strauss van die skool gesê.
Daar sal plek vir tussen 20 en 25 kleuters wees vir die 5-6 jaar ouderdomsgroep. “Daar sal vir hierdie klas’n onderwyseres en hulp-onderwyseres aangestel word,” het sy gesê en bygevoeg dat ’n spesiale leerplan gevolg sal word wat Engels binne ’n veeltalige samelewing bevorder, karakter bou en basiese wetenskap leer.
Omdat Rehoboth tot ’n groot mate ’n landbou-area is, sal die kleuterskool nie net die Baster-kultuur bevorder nie, maar sal kinders wat tussen 5 en 6 jaar oud is, blootgestel word aan basiese wetenskap om die saadjie te plant vir voedsel volhoubaarheid later, het Annaly verduidelik.
Die gemeenskap van Rehoboth word genooi om die skool se visie te deel en om vernuwing op die gebied van vroeë kinderontwikkeling te bevorder.
Vir meer inligting, kan Annely by [email protected] gekontak word.